કોંગ્રેસ અગ્રણી જયરામ રમેશને તેમના નવા પુસ્તક ‘પી. એન. હકસર એન્ડ ઇન્દિરા ગાંધી’ને કારણે પક્ષમાં ટાર્ગેટ બનાવવામાં આવી રહ્યા છે. કોંગ્રેસના અંદરના ઇન્દિરા ગાંધીના વફાદારોની દલીલ એવી છે કે જયરામ રમેશે તેમના પુસ્તકમાં હકસરની પ્રશંસા કરવાને નિમિત્તે દિવંગત પૂર્વ વડાંપ્રધાન ઇન્દિરા ગાંધીની બિનજરૃરી ટીકા કરી છે. આ બાબતમાં સૌથી વધુ નારાજ અને રોષિત શશી થરૃર હોવાનું કહેવાય છે. થરૃર લાંબા સમય સુધી કોંગ્રેસના બુદ્ધિજીવી અગ્રણીનો દરજ્જો ભોગવતા આવ્યા છે. હવે તેમના દરજ્જાને બે નેતાઓ દ્વારા પડકાર અપાઈ રહ્યો છે. તેમાંના એક જયરામ રમેશ છે અને બીજા સલમાન ખુરશીદ છે. આ બંને નેતાઓ ઝડપભેર પુસ્તકો પ્રકાશિત કરાવી રહ્યા છે અને પોતાની જાતને સાહિત્યિક જગતના સિતારા સિદ્ધ કરવા પ્રયાસ કરે છે. થરૃરે જયરામ રમેશના પુસ્તક વિશે ફરિયાદ કરતો પત્ર રાહુલ ગાંધીને લખ્યો હોવાનું પણ કહેવાય છે. જોકે રાહુલે થરૃરને કોઈ જવાબ આપ્યો નથી.